Проект!

		Закон за изменение на Кодекса за социално осигуряване

 (обн., ДВ, бр. 110 от 1999 г.; Решение № 5 на Конституционния съд на РБ от 29.06.2000 г. - бр. 55 от 2000 г.; изм. и доп., бр. 64 от 2000 г., изм., бр. 1 от 2001 г., доп., бр. 35 от 2001 г., изм., бр. 41 от 2001 г., изм. и доп., бр. 1 от 2002 г., изм., бр. 10 от 2002 г., изм. и доп., бр. 45 от 2002 г., бр. 74 от 2002 г., доп., бр. 112 от 2002 г., изм. и доп., бр. 119 от 2002 г., доп., бр. 120 от 2002 г., изм. и доп., бр. 8 от 2003 г., доп., бр. 42 от 2003 г., изм. и доп., бр. 67 от 2003 г., доп., бр. 95 от 2003 г., изм. и доп., бр. 112 от 2003 г., изм., бр. 114 от 2003 г., изм. и доп., бр. 12 от 2004 г., изм., бр. 21 от 2004 г., доп., бр. 38 от 2004 г., изм. и доп., бр. 52 от 2004 г., бр. 53 от 2004 г., бр. 69 от 2004 г., изм., бр. 70 от 2004 г.)

Параграф единствен. В § 4, ал. 3 от Преходните и заключителни разпоредби думите “До 31 декември 2004 г.” се заменят с думите “До 31 декември 2005 г.”

				Вносители:

			Ваня Цветкова, Борислав Владимиров /ПГ на НДСВ/

МОТИВИ
КЪМ ПРОЕКТА НА ЗАКОН ЗА ИЗМЕНЕНИЕ НА КОДЕКСА ЗА СОЦИАЛНО ОСИГУРЯВАНЕ

С §4, ал. 3 от Кодекса за социално осигуряване беше въведена възможност до 31 декември 2004 г. включително, когато трудовият договор на работниците, инженерно - техническите специалисти и ръководните служители до ръководител на участък включително, заети на работа под земята в подземните рудници, в подземните геологопроучвателни и хидротехнически обекти, в тунелното и подземното минно строителство /лицата, които работят при условията на чл. 104, ал. 3/, бъде прекратен на основание чл. 328, ал. 1, т. 1 и 2 от Кодекса на труда, да могат да се пенсионират не по-рано от навършване на 45-годишна възраст, ако имат 10 години осигурителен стаж в посочените обекти под земята и сборът от възрастта им и осигурителния стаж е 90.
Тази разпоредба беше въведена през 2000 г. /ДВ, бр.54 от 2000 г./ в момент, когато стартира реформата за преструктуриране на въгледобива и имаше за цел да реши възникналите проблеми, свързани с освобождаването на работна сила. Предвид планирания ход на реформата във въгледобива, очакванията бяха тя да приключи до 2004 г., поради което този срок беше заложен и в § 4, ал. 3.
Оказа се, обаче, че все още тази реформа продължава и в голяма част от въгледобивните дружества продължават да се освобождават работници и служители, като трудовите им правоотношения се прекратяват по реда на чл. 328, ал. 1, т. 1 и 2 от КТ и не се очаква този процес да приключи до края на 2004 г.
В тази връзка в законопроекта се предлага удължаване на срока, предвиден в §4, ал.3 от Преходните и заключителни разпоредби на КСО до края на 2005 г., с оглед защита правата на лицата, които ще бъдат освободени от работа в тези обекти и за предотвратяване на опасността те да бъдат поставени в по-неблагоприятно положение в сравнение с работилите при същите условия, но освободени няколко месеца по-рано.  

Вносители:

			Ваня Цветкова, Борислав Владимиров /ПГ на НДСВ/